โพสต์ฯกำไรโต ทำทีวีดาวเทียม
บอร์ดโพสต์ พับลิชชิง ไฟเขียวทำธุรกิจใหม่ ทีวีดาวเทียม คาดใช้เงินลงทุนไม่ต่ำกว่า 100 ล้านบาท
25 ก.พ. 2555

บอร์ดโพสต์ พับลิชชิง ไฟเขียวทำธุรกิจใหม่ ทีวีดาวเทียม คาดใช้เงินลงทุนไม่ต่ำกว่า 100 ล้านบาท 
นายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ บริษัท โพสต์ พับลิชชิง (POST) เปิดเผยว่า ที่ประชุมคณะกรรมการบริษัทเมื่อวันที่ 24 ก.พ.ที่ผ่านมา อนุมัติในหลักการให้ทำธุรกิจโทรทัศน์ ทำรายการสถานีข่าวอย่างจริงจัง ภายใต้ชื่อโพสต์ แชนแนล ส่วนจะขึ้นดาวเทียมหรือผ่านสื่ออะไร จะพิจารณาต่อไป คาดว่าจะใช้เงินลงทุนไม่ต่ำกว่า 10 ล้านบาท และจะเสนอรูปแบบเข้าบอร์ดอีกครั้งในเดือน พ.ค.นี้
นอกจากนี้ บอร์ดยังให้การสนับสนุนหนังสือเอ็มทูเอฟอย่างต่อเนื่อง เพราะได้รับตอบรับอย่างดีเยี่ยม โดยสถาบันจากฮ่องกงจะเข้ามาตรวจสอบยอดพิมพ์ในเดือน มี.ค.นี้ 
สำหรับผลประกอบการ ในปี 2554 บริษัทมีกำไรก่อนภาษีเงินได้รวม 107.20 ล้านบาท เพิ่มขึ้น 10.5 ล้านบาทหรือ 10.8% จากจำนวน 96.7 ล้านบาทในปี 2553 
อย่างไรก็ตาม บริษัทมีกำไรหลังภาษีเงินได้จำนวน 50.6 ล้านบาท ลดลง 39.2% จากปี 2553 เนื่องจากผลกระทบของการเปลี่ยนแปลงอัตราภาษีเงินได้นิติบุคคลที่มีต่อสินทรัพย์รอการตัดบัญชี
สำหรับกำไรจากการดำเนินงานที่เพิ่มขึ้นในปี 2554 เกิดจากโฆษณาเพิ่มขึ้นต่อเนื่อง ขณะที่ยอดขายสิ่งพิมพ์เพิ่มขึ้นเล็กน้อย แม้ในช่วงไตรมาส 4 บริษัทมีค่าใช้จ่ายเรื่องน้ำท่วมประมาณ 5 ล้านบาท รวมถึงลูกค้าได้ยกเลิกและเลื่อนการจองโฆษณาในหนังสือพิมพ์ก็ตาม 
ด้านคณะกรรมการมีมติจ่ายเงินปันผลในอัตราหุ้นละ 0.10 บาท รวมเป็นเงินทั้งสิ้น 50 ล้านบาท ให้กับผู้ถือหุ้นที่มีชื่อในทะเบียนวันที่ 13 มี.ค.นี้ สำหรับผลดำเนินงานในปี 2554 และไม่มีการจ่ายปันผลระหว่างกาล